
3. OBRAZLOŽENJE POLUGODIŠNJEG IZVJEŠTAJA O IZVRŠENJU FINANCIJSKOG PLANA 
ZA RAZDOBLJE 01.01.2026. - 30.06.2026. GODINE


3.1. Uvodne napomene uz izvještaj o izvršenju financijskog plana


Osnovna škola Antuna Mihanovića Petrovsko obavlja svoju djelatnost u skladu sa Zakonom o odgoju i obrazovanju u osnovnoj i srednjoj školi te vodi proračunsko računovodstvo sukladno odredbama Pravilnika o proračunskom računovodstvu i Računskom planu. Financijski izvještaji sastavljaju se i predaju u skladu s odredbama Pravilnika o financijskom izvještavanju u proračunskom računovodstvu.

Poslovanje Škole financira se iz više izvora financiranja. Škola posluje putem jedinstvenog računa riznice osnivača, dok se poslovne promjene evidentiraju u okviru zajedničkog knjigovodstva na analitički odvojenim kontima prema izvorima financiranja.

Sredstva za rashode za zaposlene, uključujući plaće, naknade plaća, troškove prijevoza i ostala materijalna prava zaposlenika, osiguravaju se iz državnog proračuna te se isplaćuju putem sustava državne riznice. Materijalni i financijski rashodi financiraju se decentraliziranim sredstvima Krapinsko-zagorske županije, sredstvima osnivača te dijelom sredstvima Općine Petrovsko.

Troškovi školske prehrane financirali su se iz državnog proračuna na temelju Odluke Vlade Republike Hrvatske o kriterijima i načinu financiranja, odnosno sufinanciranja troškova prehrane za učenike osnovnih škola.

U izvještajnom razdoblju Škola je sudjelovala u provedbi projekta Baltazar 8, u okviru kojeg je bio zaposlen jedan pomoćnik u nastavi. Rashodi za plaću, troškove prijevoza i ostala materijalna prava pomoćnika financirali su se sredstvima Europskog socijalnog fonda i sredstvima Krapinsko-zagorske županije, sukladno uvjetima provedbe projekta. Nakon pomoćnice koja je zaposlena preko projekta, imali smo pomoćnicu mimo projekta čiji su troškovi rada u cijelosti financirani sredstvima Krapinsko-zagorske županije.

Obveza izrade te sadržaj polugodišnjeg i godišnjeg izvještaja o izvršenju financijskog plana proračunskih korisnika propisani su člancima 81. do 86. Zakona o proračunu (Narodne novine, broj 144/21). Sukladno članku 86. navedenog Zakona, proračunski korisnik dužan je upravljačkom tijelu, u skladu s aktima kojima je uređen njegov rad, podnijeti na usvajanje polugodišnji izvještaj o izvršenju financijskog plana za izvještajno razdoblje te ga dostaviti osnivaču, Krapinsko-zagorskoj županiji.

Polugodišnji izvještaj o izvršenju Financijskog plana Osnovne škole Antuna Mihanovića Petrovsko sastoji se od Općeg dijela koji obuhvaća:

· Račun prihoda i rashoda,
· Račun financiranja,
· Prihode i rashode prema ekonomskoj klasifikaciji,
· Prihode i rashode prema izvorima financiranja,
· Rashode prema funkcijskoj klasifikaciji,
· Račun financiranja prema ekonomskoj klasifikaciji,
· Račun financiranja prema izvorima financiranja te
· izvršenje prema organizacijskoj klasifikaciji.

U poseban dio izvještaja ulazi: 
· Izvršenje po programskoj klasifikaciji i izvorima financiranja

Posebna izvješća su sastavni dio polugodišnjeg izvještaja o izvršenju financijskog plana, a u njih ulaze: 
· Izvještaj o zaduživanju na domaćem i stranom tržištu novca i kapitala
· Izvještaj o danim zajmovima
· Izvještaj o stanju potraživanja i dospjelih obveza te o stanju potencijalnih obveza po osnovi sudskih sporova
· Izvještaj o korištenju sredstava EU


3.2. Obrazloženje općeg dijela polugodišnjeg izvještaja o izvršenju financijskog plana

3.2.1. Prihodi i primici


Prihodi i primici za 2026. godinu prvotno su planirani u ukupnom iznosu od 1.619.675,32 EUR. Izmjenama i dopunama Financijskog plana (rebalansom) povećani su na iznos od 1.806.313,75 EUR. U razdoblju od 1. siječnja do 30. lipnja 2026. godine ostvareni su u iznosu od 664.137,53 EUR, što predstavlja 37 % plana nakon rebalansa (Tablica 1.).

U odnosu na ostvarenje u istom razdoblju prethodne godine prihodi i primici bilježe povećanje. Najznačajniji razlog povećanja odnosi se na osigurana sredstva za izradu projektno-tehničke dokumentacije za projekt izgradnje i dogradnje školske zgrade i sportske dvorane. Na povećanje ostvarenih prihoda utjecalo je i povećanje sredstava za financiranje rashoda za zaposlene, koje proizlazi iz povećanja osnovice za obračun plaća zaposlenika sukladno važećim propisima i kolektivnim ugovorima.


Tablica 1. Usporedba planiranih i ostvarenih prihoda i primitaka za 2026. godinu

	Prihodi/primici
	Planirani iznos za 2026.
	Ostvarenje  01.01.2026. - 30.06.2026.
	Indeks ostvarenja u odnosu na plan

	UKUPNI PRIHODI
	1.806.313,32 €
	664.137,53 €
	36,77 %

	Pomoći proračunskim korisnicima iz proračuna koji im nije nadležan
	1.172.291,67 €
	537.240,35 €
	45,83 %

	Prihodi od prodaje proizvoda i roba te pruženih usluga i donacije
	150,00 €
	0,00 €
	0,00 %

	Prihodi iz nadležnog proračuna – opći prihodi i primitci
	209.353,35 €
	102.706,12 €
	49,06 % 

	Prihodi iz nadležnog proračuna za financiranje redovne djelatnosti proračunskih korisnika - DEC
	40.127,00 €
	24.191,06 €
	60,29 %




U razdoblju od 1. siječnja do 30. lipnja 2026. godine Osnovna škola Antuna Mihanovića Petrovsko ostvarila je prihode iz državnog proračuna putem Ministarstva znanosti, obrazovanja i mladih za financiranje rashoda za zaposlene (plaće i ostala materijalna prava zaposlenika), provedbu kurikularne reforme te drugih programa i aktivnosti iz nadležnosti Ministarstva.

Prihodi iz državnog proračuna ostvareni su u većem iznosu u odnosu na isto razdoblje prethodne godine, odnosno veći su za približno 10 %. Povećanje je posljedica rasta osnovice za obračun plaća i ostalih materijalnih prava zaposlenika, kao i osiguranih sredstava za provedbu mjera Vlade Republike Hrvatske koje se odnose na financiranje besplatnih školskih obroka za sve učenike osnovnih škola te osiguravanje besplatnih menstrualnih higijenskih potrepština za učenice. Sukladno Odluci Vlade Republike Hrvatske o kriterijima i načinu financiranja, odnosno sufinanciranja troškova prehrane za učenike osnovnih škola u školskoj godini 2025./2026., Ministarstvo znanosti, obrazovanja i mladih doznačavalo je sredstva za financiranje školske prehrane u iznosu od 1,33 € po obroku za svakog učenika koji koristi uslugu školske prehrane.

Prihodi planirani iz proračuna jedinice lokalne samouprave nisu ostvareni u izvještajnom razdoblju. Također, planirani prihodi od donacija u iznosu od 300,00 € do 30. lipnja 2026. godine nisu ostvareni.

Sredstva za decentralizirane funkcije doznačena iz proračuna Krapinsko-zagorske županije ostvarena su u iznosu od 24.191,06 EUR te su utrošena za podmirenje materijalnih i financijskih rashoda u skladu s Financijskim planom i utvrđenim namjenama. Osim decentraliziranih sredstava, osnivač je Školi doznačio dodatna namjenska sredstva u ukupnom iznosu od 102.706,12 EUR za provedbu projekata i aktivnosti. Od navedenog iznosa najveći dio, odnosno 88.575,00 €, odnosi se na predfinanciranje projekta u okviru Nacionalnog plana oporavka i otpornosti (NPOO), i to za priključenje građevine na elektroenergetsku mrežu odgovarajuće priključne snage, kao preduvjet za provedbu projekta dogradnje i izgradnje školske zgrade i sportske dvorane.

Prihodi od posebnih namjena, koji se odnose na uplate roditelja za prijevoz učenika na terensku nastavu, izlete i druge izvanučioničke aktivnosti te za školsku prehranu, u izvještajnom razdoblju nisu ostvareni. Rashodi za navedene namjene financirani su iz prenesenih viškova prihoda iz prethodnih proračunskih godina.
 




3.2.2. Rashodi i izdaci


Ukupni rashodi i izdaci za 2026. godinu planirani su u iznosu od 1.726.604,64 €, dok su u razdoblju od 1. siječnja do 30. lipnja 2026. godine ostvareni u iznosu od 659.402,64 €, što predstavlja 38 % plana (Tablica 2.) .

U odnosu na isto izvještajno razdoblje prethodne godine ostvareni rashodi i izdaci bilježe povećanje od približno 5 %. Najveći dio povećanja odnosi se na rashode za zaposlene, koji su porasli uslijed povećanja osnovice za obračun plaća te ostalih materijalnih prava zaposlenika sukladno važećim propisima i kolektivnim ugovorima.

Povećani su i materijalni rashodi, osobito rashodi za nabavu namirnica za prehranu učenika u školskoj kuhinji, što je povezano s provedbom mjere besplatne školske prehrane za sve učenike osnovnih škola. Istodobno je nastavljen rast cijena pojedinih kategorija roba i usluga, osobito materijala i sredstava za čišćenje i održavanje, materijala za higijenske potrebe, uredskog materijala te energenata, što je utjecalo na povećanje troškova redovnog poslovanja.

Na povećanje rashoda utjecali su i izdaci vezani uz pripremu i provedbu projekta izgradnje i dogradnje školske zgrade i sportske dvorane. U izvještajnom razdoblju financirane su aktivnosti izrade i provedbe projektno-tehničke dokumentacije te ostali pripremni poslovi potrebni za realizaciju projekta, uključujući troškove priključenja građevine na elektroenergetsku mrežu u okviru predfinanciranja projekta iz Nacionalnog plana oporavka i otpornosti (NPOO).







Tablica 2. Usporedba planiranih i ostvarenih rashoda i izdataka u 2026.godini

	Rashodi/izdaci
	Planirani iznos za 2025.
	Izvršenje 01.01.2025.- 31.12.2025.
	Indeks ostvarenja u odnosu na plan

	UKUPNI RASHODI
	1.726.606,64 €
	1659.402,64 €
	38,19 %

	Rashodi za zaposlene
	999.057,56 €
	497.456,26 €
	49,77 %

	Materijalni rashodi
	264.586,33 €
	69.316,78 €
	26,20 %

	Financijski rashodi
	5,00 €
	0,00 €
	0,00 %

	Rashodi za nabavu nefinancijske imovine
	451.026,75 €
	92.242,60 €
	20,45 %

	Naknade građanima i kućanstvima u novcu
	11.110,00 €
	0,00 €
	0,00 %

	Rashodi za donacije, kazne, naknade šteta
	369,00 €
	387,00 €
	104,88 



Najveći udio u ukupno izvršenim rashodima poslovanja imaju rashodi za zaposlene, što je u skladu s djelatnošću osnovnoškolske ustanove. Slijede materijalni rashodi, dok ostale skupine rashoda nemaju značajniji utjecaj na ukupno poslovanje Škole. Rashodi za nabavu proizvedene dugotrajne imovine odnose se na nabavu opreme za potrebe redovnog rada Škole te na izradu projektne i druge tehničke dokumentacije za projekt izgradnje i dogradnje školske zgrade i sportske dvorane. Kod ove skupine rashoda evidentirano je najveće odstupanje između planiranih i izvršenih sredstava. Odstupanje je posljedica činjenice da dio planiranih aktivnosti vezanih uz izradu projektno-tehničke dokumentacije i provedbu daljnjih postupaka u okviru pripreme investicije nije realiziran tijekom izvještajnog razdoblja, već je njihova provedba odgođena i prenesena u nastavak proračunske godine, odnosno u sljedeće izvještajno razdoblje. Rashodi za nabavu proizvedene dugotrajne imovine financirani su iz namjenskih sredstava, u skladu s njihovom utvrđenom namjenom.

3.3. Obrazloženje posebnog dijela polugodišnjeg izvještaja o izvršenju financijskog plana

Osnovna škola Antuna Mihanovića Petrovsko nije se zaduživala na domaćem i stranom tržištu novaca i kapitala.


U Petrovskom, 22.07.2026.

